Bed oteka ma cwinyi nwang; pe komi omyel, pe cwinyi oryangnge, pien Rwot Lubangani tye kwedi ka ma iwoto iye ducu.—Yoc. 1:9.
Jehovah pud dong ocuko cwiny Yocwa matek ma peya Jone gudonyo i Lobo ma Kiciko Pire-ni! Jehovah bene cuko cwiny jone macalo gurup. Me labolle, Jehovah onongo ngeyo ni Lujudaya ma gitye i opii i Babilon gubibedo ki turcwiny, pi meno en ocuko cwinygi kun tiyo ki lanebine ni: “Pe ilwor, an atye kwedi, cwinyi pe opoti, pien an Lubangani; abimiyi tek, dok abikonyi, abimaki ki cinga lacuc, ma miyo aloyo lukworra-ni.” (Ic. 41:10) Lacen, Jehovah ocuko cwiny Lukricitayo me cencwari me acel, dok en bene cuko cwinywa i yo acel-lu. (2 Kor. 1:3, 4) Jehovah bene ocuko cwiny Wode. I nge nongo batija, Yecu owinyo dwan mo ki i polo ma waco ni: “Man aye Woda ma amare, ma cwinya yom i kome.” (Mat. 3:17) Tam kong kit ma lok man ocuko cwiny Yecu i kare ma en tiyo ticce me pwony i lobo! w18.04 16 ¶3-5
Yat me ngeyo gin maber ki marac pe icam.—Acak. 2:17.
Jo mukene gitamo ni Jehovah pe oweko Adam obedo agonya me timo gin ma iye mito. Ento pe giniang ni bedo agonya me yero gin ma wamito timo, pat ki twero me moko gin maber ki marac. Adam ki Kawa onongo gitye agonya me yero ka gibiwinyo Lubanga nyo pe. Ento Jehovah keken aye tye ki twero me moko gin maber ki marac. “Yat me ngeyo gin maber ki marac” obedo lanyut bot Adam ki Kawa ni Jehovah aye tye ki twero meno. (Acak. 2:9) Jehovah omiyo Adam ki Kawa cik pe me camo nyig yat meno, me pwonyogi ni myero guwinye wek gubed agonya. Kit ma wangeyo kwede lunyodowa gukwero winyo lok pa Lubanga. Tika kwo kacel ki bedo agonya pa Adam ki Kawa oyubbe obedo maber? Ki cwercwiny, pe obedo kit meno. Gurwenyo bedo agonya me ada ma kiminigi i kare ma gucako moko tamgi pigi kengi. w18.04 5-6 ¶9-12
I cangi ducu en bene oneno iye can.—Ic. 63:9.
Jehovah pe winyo arem pa jone ma gideno can keken ci otum. En bene timo gin ma mitte me konyogi. Me labolle, i kare ma jo Icrael gubedo ka deno can macalo opii i Ejipt, Jehovah oniang aremgi dok man otugo cwinye me konyogi. Jehovah owaco bot Moses ni: ‘Dong atyeko neno atwom pa jona, ka dok awinyo kokogi, i ada angeyo cannegi. Ci dong abilor piny ka larogi ki i cing jo Ejipt.’ (Nia 3:7, 8) Jehovah olaro jone ki i opii pien kica omake i komgi. Lacen i nge mwaki mapol, ma jo Icrael gitye i Lobo ma Kiciko Pire, lumonegi gubedo ka lweny i komgi. Jehovah odok iye nining? “Kica yam mako Rwot [Jehovah] i komgi kare ki kare ka gicur i kom jo ma unogi kun gidiyogi ki tek.” Pud dok aye, kica otugu cwiny Jehovah me konyo jone. En ocwalo lungolkop me laro jo Icrael ki i cing lumonegi.—Lungol. 2:16, 18. w19.03 15 ¶4-5